b'\n_START_ARTICLE_\nTeodor Gr\xc3\xbcnn\n_START_PARAGRAPH_\nTeodor Albin Alarik Gr\xc3\xbcnn (10. tammikuuta 1898 Vaasa \xe2\x80\x93 16. tammikuuta 1987) oli suomalainen j\xc3\xa4\xc3\xa4k\xc3\xa4rieverstiluutnantti. H\xc3\xa4nen vanhempansa olivat pankinkamreeri Herman Grunn ja Elin Lindevall. H\xc3\xa4net vihittiin avioliittoon vuonna 1932 Dagny Maria Lindroosin kanssa.\n_START_SECTION_\nOpinnot\n_START_PARAGRAPH_\nGr\xc3\xbcnn k\xc3\xa4vi viisi luokkaa Vaasan ruotsalaista lyseota ja yhden vuoden Vaasan kauppakoulua. H\xc3\xa4n suoritti taktiikan soveltamiskurssin Suojeluskuntain p\xc3\xa4\xc3\xa4llyst\xc3\xb6koulussa vuonna 1928 ja suojeluskuntain komentajakurssin vuosina 1932\xe2\x80\x931933. H\xc3\xa4n osallistui Suojeluskuntaj\xc3\xa4rjest\xc3\xb6n 1. sotilasohjaajille j\xc3\xa4rjestetyn raskaiden aseiden k\xc3\xa4sittelykursseille vuosina 1939\xe2\x80\x931940.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nGr\xc3\xbcnn liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 4. komppaniaan 27. helmikuuta 1916. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella ja Riianlahdella, josta h\xc3\xa4net siirrettiin pataljoonan t\xc3\xa4ydennysjoukkoon 8. joulukuuta 1916 ja komennettiin Saksan meriesikunnan j\xc3\xa4rjest\xc3\xa4mille r\xc3\xa4j\xc3\xa4ytyskursseille Berliiniin ja Kieliin sek\xc3\xa4 kev\xc3\xa4\xc3\xa4ll\xc3\xa4 1917 erikoisteht\xc3\xa4viin Ruotsiin ja Suomeen. H\xc3\xa4n tuli tovereineen pid\xc3\xa4tetyksi Ruotsin ja Suomen rajalla ja oleskeli sen j\xc3\xa4lkeen Ruotsin viranomaisten valvonnassa Luulajassa. H\xc3\xa4n jatkoi vapauduttuaan valmisteluja alkuper\xc3\xa4isen teht\xc3\xa4v\xc3\xa4ns\xc3\xa4 suorittamiseksi, mutta sai vuoden vaihteessa 1917 m\xc3\xa4\xc3\xa4r\xc3\xa4yksen l\xc3\xa4hte\xc3\xa4 Suomeen suojeluskuntaty\xc3\xb6h\xc3\xb6n. H\xc3\xa4n saapuikin tammikuun alkup\xc3\xa4ivin\xc3\xa4 Tornion kautta Ouluun ja toimi 4. tammikuuta 1918 alkaen kouluttajana Oulun suojeluskunnassa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nGr\xc3\xbcnn palveli sis\xc3\xa4llissodan j\xc3\xa4lkeen edelleen 3. J\xc3\xa4\xc3\xa4k\xc3\xa4rirykmentiss\xc3\xa4, josta my\xc3\xb6hemmin tuli Savon j\xc3\xa4\xc3\xa4k\xc3\xa4rirykmentti n:o 3. H\xc3\xa4n toimi 1. pataljoonan adjutanttina ja my\xc3\xb6hemmin 2. komppanian p\xc3\xa4\xc3\xa4llikk\xc3\xb6n\xc3\xa4. Armeijasta h\xc3\xa4n erosi 28. joulukuuta 1918 ja liittyi suojeluskuntaj\xc3\xa4rjest\xc3\xb6\xc3\xb6n, miss\xc3\xa4 h\xc3\xa4net sijoitettiin kouluttajaksi Vaasan suojeluskuntapiiriin 15. helmikuuta 1919. Teht\xc3\xa4v\xc3\xa4ss\xc3\xa4 h\xc3\xa4n oli 1. kes\xc3\xa4kuuta 1919 saakka, josta h\xc3\xa4n siirtyi Etel\xc3\xa4-Lohjan suojeluskunnan harjoitusp\xc3\xa4\xc3\xa4llik\xc3\xb6ksi 17. lokakuuta 1919, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n oli 22. hein\xc3\xa4kuuta 1921 saakka. H\xc3\xa4n astui uudelleen armeijan palvelukseen 22. hein\xc3\xa4kuuta 1921 ja h\xc3\xa4net m\xc3\xa4\xc3\xa4r\xc3\xa4ttiin nuoremmaksi upseeriksi Kaartin j\xc3\xa4\xc3\xa4k\xc3\xa4ripataljoonaan. Toistamiseen h\xc3\xa4n erosi armeijasta 21. helmikuuta 1923 ja siirtyi j\xc3\xa4lleen suojeluskuntaj\xc3\xa4rjest\xc3\xb6\xc3\xb6n, miss\xc3\xa4 h\xc3\xa4net m\xc3\xa4\xc3\xa4r\xc3\xa4ttiin 1. maaliskuuta 1923 Uudenmaan etel\xc3\xa4isen suojeluskuntapiirin (Nylands s\xc3\xb6dra skyddsk\xc3\xa5rsdistrikt) 2. alueen ja 1. tammikuuta 1924 alkaen 3. alueen p\xc3\xa4\xc3\xa4llik\xc3\xb6ksi sek\xc3\xa4 1. helmikuuta 1926 alkaen urheiluohjaajaksi ja 1. kes\xc3\xa4kuuta 1928 alkaen 3. sotilasohjaajaksi ja viimein 20. maaliskuuta 1931 alkaen 1. sotilasohjaajaksi.\n_START_SECTION_\nTalvi- ja jatkosota\n_START_PARAGRAPH_\nGr\xc3\xbcnn toimi talvisodassa Jalkav\xc3\xa4kirykmentti 10:n II pataljoonan komentajana ja osallistui taisteluihin L\xc3\xa4nsi-Kannaksella. V\xc3\xa4lirauhan aikana h\xc3\xa4n toimi uudelleen sotilasohjaajana Etel\xc3\xa4-Uudenmaan suojeluskuntapiiriss\xc3\xa4 ja Jatkosodan puhjettua h\xc3\xa4net komennettiin Jalkav\xc3\xa4kirykmentti 24:n III pataljoonan komentajaksi, josta h\xc3\xa4net siirrettiin Kotijoukkojen esikuntaan koulutustoimiston p\xc3\xa4\xc3\xa4llik\xc3\xb6ksi ja toimistoupseeriksi. Vuonna 1942 h\xc3\xa4net siirrettiin Nylands S\xc3\xb6dra suojeluskuntapiirin komentajaksi, josta h\xc3\xa4net siirrettiin lakkautuspalkalle sodan loputtua. H\xc3\xa4n erosi vakinaisesta palveluksesta vuonna 1945 ja siirtyi Snappertunaan maanviljelij\xc3\xa4ksi.\n_START_SECTION_\nOpetustoimet\n_START_PARAGRAPH_\nGr\xc3\xbcnn toimi opettajana Suojeluskuntain p\xc3\xa4\xc3\xa4llyst\xc3\xb6koulun voimistelu- ja hiihtokursseilla vuonna 1926 ja urheilukursseilla vuonna 1929 sek\xc3\xa4 poikakursseilla vuosina 1929 ja 1930 sek\xc3\xa4 voimistelu- ja hiihtokurssien johtajana vuonna 1931.\n_START_SECTION_\nLuottamustoimet\n_START_PARAGRAPH_\nGr\xc3\xbcnn toimi verolautakunnan j\xc3\xa4senen\xc3\xa4 ja tielautakunnan puheenjohtajana 1950-luvulla.'